Bjørner hadde fest på hytte

Det som trolig er en hel bjørnefamilie brøt seg inn i hytta til Even Borthen Nilsen i Jarfjord i Finnmark. Der stappet de i seg all mat og ca. 100 bokser øl.

Inventaret i familiehytta er slengt rundt av bjørn. Og de nøyde seg ikke med å lete etter grøt. På golvet lå rester av mat og ca. 100 tømte ølbokser. Klikk på pilen oppe til høyre for å se flere bilder! Even Borthen Nilsen

6. aug. 2012 13:33 Sist oppdatert 6. august 2012

Hvem har sovet i sengen min, lød det i eventyret om Gullhår. En bjørn har i alle fall sovet i sengen til Borthen Nilsen på hytta i Jarfjord. Even Borthen Nilsen

På det veltede kjøleskapet er det tydelig potemerke etter bjørn. Even Borthen Nilsen

Dette vinduet som er ca. to meter over bakkeplan har bjørnene klart å bende opp, og så klatret inn gjennom. Even Borthen Nilsen

Et voldsomt kaos møtte Nilsen da han kom frem til den isolerte familiehytta to timers gange inn på fjellet, nær grensen til Russland, lørdag.

Raserte møbler, madrasser og poser hulter til bulter, et kjøleskap som var veltet rundt og tømt for mat, haugevis av tomme ølbokser og kraftig bjørnelukt, preget det som vanligvis er hytteidyll.

Et propangassanlegg var også revet løs fra veggen og slengt omkring. I en av sengene var det tydelige merker og hårrester etter en bjørn som har sovet — med en tannperforert, lekkende colaflaske ved siden av seg.

Potespor over alt

- Det er ingen tvil om at det er bjørn som har rasert hytta. Det er tydelige potespor over alt: Både på vegger og i skuffer, samt på det veltede kjøleskapet, forteller Even Borthen Nilsen til Aftenposten.no.

Rovviltkontakt Rolf Georg Randa i Statens Naturoppsyn i Sør-Varanger opplyser at det flere ganger denne sommeren er observert en bjørnebinne med tre unger i Jarfjordområdet. Han tror det er denne bjørnefamilien som har vært på ferde. Bjørneungene er av årets kull.

Bjørnene har kommet seg inn i hytta ved å bryte opp låsemekanismen på et vindu som ligger ca. to meter ovenfor bakkeplanet. Under vinduet har de revet opp en god del trepanel og isolasjon. Utenfor har de også lagt igjen flere bjørneekskrementer.

Nesten som Gullhår

— Det er jo nesten som tatt ut av eventyret om de tre bjørnene, sier Nilsen til avisenFinnmarken, som først rapporterte om historien, og sikter til eventyret om Gullhår og de tre bjørnene.

Bjørnene har spist det meste av maten i hytta, deriblant all sjokolade, en pose marshmellows, kjeks, nugatti, honning og syltetøy. Ca. 100 bokser med øl har lidd samme skjebne. De har bjørnene rett og slett satt tennene i, for så å slurpe i seg mesteparten av innholdet.

Dro nok i bakrus

- Jeg tipper at de må ha kjent virkningene av alt ølet i flere dager etterpå, og muligens går de fortsatt rundt i skogene litt i bakrus, ler Nilsen. Det var 120 ølbokser i hytta. De fleste lå tomme igjen med kraftige hull etter bjørnetenner.

— De må ha vært innom hytta relativt nylig, for maten som de har kastet omkring luktet ikke ille, legger han til.

— Bjørnene har til og med prøvd seg på tuber med fugemasse og tannkrem. Og de har tygget i seg deler av talglys, forteller Nilsen.

Leverte DNA-bevis til Naturoppsynet

Mandag oppsøkte han Statens Naturoppsyns kontor i Kirkenes for å overlevere fotografier av bjørnenes herjinger, og DNA-prøver i form av bjørnehår og ekskrementer.

— Det virker ikke å være noen særlig tvil om at det er bjørn som har forårsaket skadene, sier rovviltkontakt Randa etter å ha sett på bildene.

Unik oppførsel

— Det som har skjedd her er antagelig ganske unikt i norsk og skandinavisk sammenheng, i alle fall hva angår oppførselen til bjørn på fastlandet. Det er ikke vanlig at brunbjørn tar seg inn i hytter på denne måten. Sånt er mer vanlig atferd blant isbjørn, sier han.

Randa tror ikke bjørnefamilien er farlig for mennesker.

— Jeg observerte selv denne bjørnen og ungene i begynnelsen av juni ved Jarfjordbotn, da en familie meldte fra om at de hadde sett bjørn på et jorde om natten. Da jeg og en kollega nærmet oss stedet der bjørnen var observert, hørte vi at den la avgårde i skogen. Like etterpå så jeg ryggen til bjørnemoren på en traktorsti ca. 100 meter foran oss. Rett bak fulgte de tre bjørneungene. Binnen reagerte med frykt og satte avgårde med en gang den hørte oss, sier han.

— Vi observerte den samme bjørnen i dette området ifjor sommer. Da hadde den to andre unger med seg. Disse ble født sommeren 2010, legger han til.

Jarfjordbinnen er faktisk noe av en norsk bjørnekjendis, og skapte bred oppmerksomhet allerede i 2009, da den ble filmet av Grete Lill Nielsen i Jarfjord mens den drepte en elgkalv. TV 2 la da ut videoen av bjørnens elgjakt.

Har avlivet to bjørner i år

To andre bjørner er blitt avlivet i Sør-Varanger hittil i år, etter nærgående oppførsel mot folk og buskap, opplyser rovviltkontakt Randa.